മൂവാറ്റുപുഴ തേനി സംസ്ഥാന പാത: ആക്ഷന് കമ്മിറ്റി നിവേദനം നല്കി തൊടുപുഴ: മൂവാറ്റുപുഴ തേനി സംസ്ഥാന പാതയുടെ രണ്ടാം റീച്ചിന്റെ നിര്മാണവുമായി ബന്ധപ്പെട്ടുള്ള നടപടികള് ത്വരിതപ്പെടുത്തണമെന്നാവശ്യപ്പെട്ട് റോഡ് പുനര്നിര്മാണ സെന്ട്രല് ആക്ഷന് കമ്മിറ്റിയുടെ നേതൃത്വത്തില് പി.ജെ. ജോസഫ് എംഎല്എയ്ക്ക് നിവേദനം നല്കി. ഇതേ ആവശ്യം ഉന്നയിച്ച് ഡീന് കുര്യാക്കോസ് എംപിക്കും നിവേദനം നല്കിയിരുന്നു. ജര്മന് സാന്പത്തിക സഹായത്തോടെ റീ ബില്ഡ് കേരളയില് ഉള്പ്പെടുത്തി പാതയുടെ ഒന്നാംഘട്ടമായ മുവാറ്റുപുഴ ചാലിക്കടവ് പാലംമുതല് പെരുമാങ്കണ്ടം വരെയുള്ള ഭാഗം പുനര്നിര്മിക്കുന്നതിന് ടെന്ഡര് നടപടികള് പൂര്ത്തിയായിരുന്നു. രണ്ടാഴ്ച മുന്പ് മുഖ്യമന്ത്രി നിര്മാണ ഉദ്ഘാടനവും നടത്തി.എന്നാല് കുമാരമംഗലം പഞ്ചായത്തിലെ പെരുമാങ്കണ്ടം മുതല് ഈസ്റ്റ്കലൂര്, വാഴക്കാല, പടി.കോടിക്കുളം മുസ്ലിംപള്ളി കോട്ടക്കവല വരെയുള്ള റോഡിന്റെ വാഴക്കാല ഭാഗത്ത് ഗതി മാറിയതായും വീതി കുറഞ്ഞിരിക്കുകയാണെന്നും റീസര്വേയില് വ്യക്തമാണെന്നാണ് ആക്ഷന് കമ്മിറ്റി ചൂണ്ടിക്കാട്ടുന്നത്. ഈ ഭാഗത്തെ കൈവശക്കാരുടെ രേഖകള് പരിശോധിക്കാന് ബന്ധപ്പെട്ട വകുപ്പുകള്ക്ക് നിര്ദേശം നല്കാന് ആവശ്യമായ നടപടി സ്വീകരിക്കണമെന്നും ഇവര് നിവേദനത്തില് ആവശ്യപ്പെട്ടിട്ടുണ്ട്. കോടിക്കുളം പഞ്ചായത്ത് പ്രസിഡന്റ് ടി.വി. സുരേഷ്, കേരള കോണ്ഗ്രസ് കോടിക്കുളം മണ്ഡലം പ്രസിഡന്റ് ജോസ് വടക്കേക്കര, ആക്ഷന് കമ്മിറ്റി വൈസ് ചെയര്മാന് എം.ജെ. ജോണ് മാറാടികുന്നേല്, പഞ്ചായത്തംഗം സിബിന് വര്ഗീസ്, സി.വി. വര്ഗീസ്, കെ.പി. ജോസഫ് എന്നിവരുടെ നേതൃത്വത്തിലാണ് എംഎല്എയ്ക്ക് നിവദേനം സമര്പ്പിച്ചത്. ഇതേസമയം പെരുമാങ്കണ്ടം മുതല് പാറമട വരെയുള്ള ഭാഗത്തെ നിര്മാണജോലികള്ക്ക് ഫണ്ടനുവദിക്കണമെന്നാവശ്യപ്പെട്ട് പി.ജെ. ജോസഫ് എംഎല്എ മന്ത്രി മുഹമ്മദ് റിയാസിന് നേരത്തെ കത്ത് നല്കിയിരുന്നു. ഇക്കാര്യം അനുഭാവപൂര്വം പരിഗണിക്കുമെന്നാണ് മന്ത്രി അറിയിച്ചിരിക്കുന്നതെന്നും എംഎല്എ പറഞ്ഞു.